**Relationer og bondegårds/motorik forløb**

**Hvad:** Med afsæt i vores årshjul, er tiden nu kommet til at se på bondegården. Vi har de sidste måneder i det små arbejdet lidt med relationer, men dette vil være mere i spil under dette forløb. Når vi er færdige med at se på bondegården, fortsætter relationsforløbet med en motorisk/sanselig tilgang. I forbindelse med dette forløb, skal vi have set yderligere på børnemiljøet, idet der skal udarbejdes en ny børnemiljøvurdering i løbet af efteråret/vinteren.

**Hvorfor:** Vi har pt. en børnegruppe, som er meget modtagelig for læring. Det er en gruppe med stor forståelse og aldersmæssigt er der mange ”store” børn i ”Bamsehuset” henover efteråret. Relationerne er vigtige for trivslen i huset, børnenes alsidige personlige udvikling og sociale liv, ligeledes er de vigtige for børnenes videre børnehavestart, da det er vigtigt at kunne indgå i relationer med andre for at udvikle sig.

Vi har valgt at have bondegården og motorik/sansning med ind over relationstemaet.

Bondegården er et led i vores grønne spirer årsplan, som også er på vores årshjul. Børnene skal lære begreber og handlinger ud fra temaet, dette er med til at styrke deres personlige udvikling, sprog, begyndende kulturelle horisont og kendskab til naturen i kontrollerede forhold (landbruget).

Motorik/sansning er som det andet en del af vores årshjul. Her er der fokus på motorikken og forskellige sanser i små grupper, hvor der er plads til at flytte grænser.

**Hvordan og hvornår:**

Der vil som hovedregel blive arbejdet i små grupper på kontoret eller i hopperummet. Børnene er delt ind i grupper, som personalet har besluttet ud fra observationer på, hvem der allerede er i gode relationer med hinanden, hvem der aldersmæssigt passer sammen, hvem der skal i børnehave sammen (denne er dog lidt svær, da børnene skal en del forskellige steder hen) og ud fra om nogle børn skal ind i nye relationer.

Vi starter med lidt forberedelse til forløbet allerede nu. Personalet begynder at pynte stuen op med bondegården som overordnet tema, dette kan indbyde til gode snakke ved bordende.

Sangkassen er blevet revideret og har bondegården som tema. Hver dag starter vi med en sang, hvor børnene skal hjælpe hinanden med at huske hinandens navne. Alle voksne bliver siddende ved bordene for at hjælpe børnene med at holde fokus.

Uge 33-34-35:

Her maler børnene kostumer med deres hænder. Dette bliver gjort på kontoret, da vi har god erfaring med fordybelse der. Det bliver 2 børn af gangen. Kostumet skal bruges til et besøg på plejehjemmet i uge 35, hvor vi tager over og synger ”Jens Petersens ko”. Samt det skal bruges til sommerfesten.

Uge 35-36:

øver vi mere intenst på ”Jens Petersens ko”

Uge 36:

Arbejder vi i små grupper på kontoret, hvor vi snakker maskiner/høst/korn. Vi skal lege med små traktorer med vogn, og måske der kan komme noget i vognen ligesom på bondegården. Vi skal se lidt på i-pad, hvor vi finder filmklip af maskiner. Hver gruppe får to gange hver på kontoret i denne uge.

Sommerfest lørdag den 6.september. Hvor børnene har mulighed for at kærne smør sammen med deres forældre, finde en lille gave i noget korn, lege i haven på hoppekøer og på legepladsen. Se på høns og kaniner. Lege på halmballer. Spise lækker buffet, som fungerer som sammenskudsgilde. En rigtig hyggelig høstfest!

Uge 37:

Tirsdag den 9.september er der tur til tandplejen med 3 børn.

I denne uge er vi tilmeldt *”naturens dag”* og *”syngelyst”*. *”Naturens dag”* i år har ”find vej ud i naturen” som tema og *”syngelyst”* har ”skoven” som tema. Vi har planlagt en tur til Bratskov med 12 børn, hvor vi både er på *”naturens dag”* og afholder *”syngelyst”.* Vi vil gå en tur i Bratskov, se om der er nogle marker nede bagved, og hvad der evt. er på dem. Vi vil synge i skoven og om skoven☺. Turen er torsdag den 11.september.

Uge 38:

Der er en lille gruppe, der skal besøge tandplejen i denne uge.

Arbejder vi igen i små grupper på kontoret, hvor vi vil snakke om dyrene på gården. Vi vil se på, hvilke dyr der bor på gården, hvad hedder de, hvad siger de. Hvordan drikker de☺.

På bondegårds besøg.

Uge 39:

I denne uge starter vi op på motorik og relationer. Flere oplysninger kommer senere.

Under måltiderne vil der også være ekstra fokus på relationer. Der er lavet nye siddepladser her fra august måned. Generelt vil vi have mere fokus på icdp´en omkring måltiderne, så de bliver gode oplevelser. Vi har valgt at dele børnene op ved 5 borde, da vi har god erfaring med denne opdeling. Det betyder, at vi tager kontoret i brug under måltiderne. Det skal ikke ses som nogen straf at komme på kontoret snarere som et godt tilbud, her er der virkelig tid og RO til fordybelse. Det bliver der også ved bordene på stuen, da hver voksen nu har færre børn at tage sig af under måltiderne.

**Hvem:** på Kidslink kalenderen kommer der til at stå hvornår hvilke børn skal hvad.

**Motorik og sansning:**

*Uge 40*

Vi skal prøve at være tætte uden konflikter. Vi skal bruge vores krop. Vi skal lege ”ro ro ro min båd”, ”en elefant kom marcherende”, ”jeg gik mig over sø og land” (kravle, trille, svømme, klappe, hoppe, løbe, kravle op i ribben, vinke, cykle), stop-dans.

*Uge 41 tirsdag-onsdag- torsdag*

Vi skal sanse med hænder og fødder. Vi skal mærke nødder, kastanjer og korn. Dette skal ALLE børn være deltagere i. Det kommer til at foregå ved bordene på stuen i stedet for sangkassen.

**Hvilke læreplanstemaer er i spil her:**

Som hovedregel tager vi altid afsæt i vores læreplan (denne kan ses på hjemmesiden [www.bamshusetbrovst.dk](http://www.bamshusetbrovst.dk)). Under dette forløb kommer vi rundt om alle læreplanstemaerne. Nogle mere end andre.

Under relationer og bondegården er det primært ”Sociale kompetencer”, ”alsidig personlig udvikling” og ”natur og naturfænomener”, men det kan ikke undgås at ”sproglig udvikling” og ”kulturelle udtryksformer og værdier” bliver berørt.

Under relationer og motorik/sansning er det primært ”sociale kompetencer, ”alsidig personlig udvikling” og ”krop og bevægelse”, men her vil ”sproglig udvikling” og ”kulturelle udtryksformer og værdier” også blive berørt.

**Børnemiljø:**

Vores erfaring omkring gode læringsmiljøer er med tiden blevet, at læringen er mest optimal i små grupper i et rum, hvor døren er lukket, der er tid til fordybelse og fokus fra de voksne. Vores erfaring er også blevet, at vi skal gøre tingene mindst to gange inden for en uge, ellers glemmer børnene det igen.

For at skabe ro ved bordene har vi erfaring med at dele børnene op, så der sidder færre børn pr. voksen. Det giver tid og ikke mindst den ro, vi erfarer, der skal til, for at holde fokus på det, der foregår samt fordybe sig i fællesskabet.

På ture ud af huset er erfaringen også at mindre grupper er bedst. Skal der en større gruppe børn med, skal der tilsvarende være flere voksne.

Vi vælger at lave sanse oplevelserne på stuen ved bordene, da vi ofte har haft god erfaring med at lave mindre aktiviteter ved bordene. Det skal prøves igen.

For at få tingene til at lykkedes er nøgleord som planlæggelse, fordybelse, forberedte og engagerede voksne vigtige – ligeså vigtige som det ”rigtige” miljø!

**Evaluering:**

BONDEGÅRD:

Maling på kontoret gik fint. At male er stort set altid et hit. Vi voksne malede på børnenes hænder og børnene satte selv deres hånd på ko-dragten. De helt yngste var lidt skeptiske, men alle fik lavet en dragt.

Det er altid spændende, om børnene vil have udklædning på. Vi havde øvet lidt inden vi skulle på plejehjemmet og det var godt. Børnene der var med på plejehjemmet, var rigtig gode til at få dragterne på og de var ligeledes rigtig dygtige til at synge sangene fra sangkassen. Børnene var oplagte, ville gerne hilse på de gamle, der blev hørt efter. Det var en meget positiv tur.

Så arbejdede vi med maskiner i små grupper. Her oplevede vi, at det var vigtigt, at vi hjalp børnene med tur-tagning, hvilket kom til at fylde en del. Børnene blev rigtig gode til det med hjælp fra de voksne. Børnene fik en lille opgave, hvor de skulle fylde korn op i en lille vogn og køre den over til et stykke papir, hvor det skulle læsses af. De ældste fangede hurtigt, hvad de skulle, hvor det var lidt sværere for dem, der var lidt yngre. Men med hjælp fra de voksne gik det fint. Børnene hjalp hinanden med at fylde op i vognene. Erfaringen er også her, at når børnene har prøvet det flere gange, så går det meget nemmere. Så anden gang med dette, var der allerede forandring at spore, nu vidste de, hvad de skulle.

De fleste grupper ville gerne blive ved med at lege med maskinerne, og de fleste gange, var det os voksne, der stoppede legen, så næste gruppe kunne komme til ☺

Sommerfesten gik så fint. Vi havde stor forældre opbakning. De allerfleste børn ville gerne i deres ko-dragter, de var så fine. Vi havde planlagt at synge for forældrene, nogle børn havde ikke lyst til at komme fra deres forældre og være med, men det er helt forventeligt og ok. Der blev kærnet smør, leget på halm, set på dyr og fundet skatte i korn. Forældrene var aktive deltagere, som vi havde lagt op til. Der var leg og hygge på kryds og tværs. Dejlig dag.

Naturens dag og syngelyst. En gruppe på 12 børn var på tur i børnebusserne. Naturens dag havde ”find vej ud i naturen” som overordnet tema i år. Syngelyst havde ”skoven” som tema. Vi kombinerede de to events med hinanden ved at tage i skoven og synge. Der blev sunget skov-sange, set på og rørt ved træer og løbet på græs. I udkanten af skoven var der marker, og der var vi så heldige at se en traktor. Det var et stort hit. Det kunne mærkes, at der havde været ekstra fokus på maskiner den sidste tid.

Så kom tiden til, hvor vi skulle se på dyr. Dette foregik som da vi så på maskiner, i små grupper i hopperummet. Vi startede med at se på I-pad. Dyr og deres lyde – det var de allerfleste meget optagede af. Nogle grupper ville gerne blive ved længe. De sad så fint ved siden af hinanden på madrasserne. Der blev snakket om, hvad dyrene spiser og drikker. Vi skulle drikke som dyrene af en skål. Mange skulle se det lidt an, men efterhånden som de andre gjorde det, fik de sidste også mod på det, nogle få ville slet ikke. Der gik sport i at få tømt skålen. Vi havde også en lille ”hest”, man kunne sidde på og et fåreskind man kunne få over sig. Der var børnene rigtig gode til tur-tagning, og de synes det var rigtig sjovt. Anden gang vi var i grupperne og se på dyr, havde de helt styr på rytmen og var stort set alle med på at drikke af skålen.

Besøg på bondegård. Vi var så heldige at et barns forældre havde en gård med køer. Dem besøgte vi, og det var et stort hit. Vi blev vist rundt på gården, og vi så køerne blive lukket ud på græs. Mange børn synes, det var sjovt at give mad til de kvier som stod inde. Når vi gik på gangene mellem køerne, var børnene gode til at give hinanden plads. De havde respekt for dyrene, men var ikke bange for dem, heller ikke for de mange lyde. Der var søde katte, som børnene også snakkede med. I en lade var der halmballer, som børnene kunne sidde på, det blev der brugt en del tid på, op og ned! Ligeledes havde de mange skønne køretøjer, som børnene legede med. De kunne skiftes og ingen var kede af at vente – det kan vi ofte opleve hjemme på legepladsen værende svært for dem. Efter rundvisning og leg, skulle vi have madpakker og rigtig ko-mælk. Vi sad på tæpper i haven, og det gik også rigtig fint. Vi var så heldige at få serveret kage som dessert. Efterfølgende legede vi i haven, hvor der var legetårn og trampolin. Børnene nød det og hyggede sig meget med det nye. Det var en flok trætte børn vi fik med hjem i bilerne☺

Sangkassen. Det har været godt have et tema i kassen, det gav en god helhed i forløbet. Børnene lærte hurtigt, hvilke sange der hørte til hvilke rekvisitter. Mange af børnene fik en favorit ting, som de valgte hver gang. Børnene var gode til at vente på tur, de kender rytmen omkring sangkassen. Var der nogle som trængte til at komme ned før, fik de lov at vælge en sang tidligere. Dette vurderede vi voksne. Vi kan overveje, om det var for lang tid med de samme sange, skal der mon skiftes lidt oftere? Dertil skal vi overveje, om det måske er os voksne, der kommer til at føle det som lang tid, - 0-3 års gruppen er vilde med genkendeligheden! Ind imellem kan det være svært at holde roen, dertil kan vi overveje, hvad der foregår under sangene. Sidder alle voksne på deres pladser og engagerer sig og guider børnene? Er den voksne som står for kassen indlevende?

MOTORIK:

I grupperne i hopperummet var det egentlig meget forskelligt, hvad børnene ville og forstod. De fleste ville gerne sidde tæt i ”ro ro ro min båd”, men at dømme efter nogle fås ansigts udtryk kunne også anes en utryghed ved det. I de tilfælde, sad en voksen med dette barn og legede legen, så barnet stadig fik fornemmelsen af at være tæt. Stopdans var lidt svært, men med guidning og aktive voksne lykkedes det rimeligt at få budskabet ud, nogle enkelte trak sig også her. Der blev taget en vurdering om de børn skulle have lov at observere eller om de blot lige skulle have en voksen i hånden. Det var lidt svært at lege elefanter på madrasserne, de små ben væltede nemt, men det blev der også en sjov leg ud af.

I fht. legene i hopperummet kan i hvert fald siges, at de allerfleste børn blev udfordret motorisk, og størstedelen rykkede sig også fra gang til gang. De var generelt rigtig dygtige til at være tætte og passe på hinanden.

Sansningen var en stor succes, alle børn havde hænder og fødder i baljerne med korn, nødder og kastanjer og de nød det rigtig meget. Ved bordene rørte børnene ved kastanje skaller og bog, som jo begge stikker lidt, det ligeledes fint.

I fht. sansning kunne det være spændende i et andet forløb at finde andre ting at føle på, da det er noget børnene rigtig gerne vil.

Samlet set så har der været rigtig mange ting blandet ind i dette forløb. Det er som udgangspunkt gået fint, dog skal vi overveje til en anden gang, om det er for langt et forløb, om der er for mange elementer blandet ind i det, og om vi kan holde fokus på det, der egentlig var hovedessensen – nemlig relationer i dette tilfælde.